Document ID: /roh_data/filtered/fineweb-2-filterrobots_roh.jsonl.gz/28560

Il Corpus catholicum è la legislativa da la Baselgia catolica dal Grischun. El decretescha las leschas e las ordinaziuns necessarias per ademplir las incumbensas da la Baselgia catolica dal Grischun. A medem temp ha il Corpus catholicum la surveglianza suprema da l’administraziun generala e da l’administraziun da finanzas da la baselgia chantunala. El deliberescha ed approvescha il rapport annual da la cumissiun administrativa sco er il quint annual ed il preventiv. El sa cumpona:
- da dus delegads elegids da l’Ordinariat episcopal;
- dals commembers da la Regenza e dal Cussegl grond dal chantun Grischun da confessiun catolic-romana;
- da 60 delegadas e delegads dals cumins-baselgia che vegnan repartids sin ils circuls electorals en relaziun cun la populaziun catolica.
Il Corpus catholicum sa raduna per regla ina giada l’onn l’atun. Las radunanzas èn publicas. Ils commembers dal Corpus catholicum han il dretg d’inoltrar moziuns, postulats, interpellaziuns e dumondas en scrit tenor l’urden da gestiun dal Cussegl grond.
Il president ed il vicepresident dal Corpus catholicum, ils trais dumbravuschs sco era la presidenta ed il vicepresident da la cumissiun da gestiun furman il biro dal Corpus catholicum. Il biro prepara las elecziuns dal Corpus catholicum, elegia la cumissiun predeliberanta necessaria per las fatschentas dal Corpus catholicum e decida davart il tractament e l’urgenza d’intervenziuns dals commembers dal Corpus catholicum.